‘Shaik se paroolaansoek moet afgekeur word’Schabir Shaik Foto: Werner Beukes/SAPA “Shaik se aansoek om sy mediese parool om te skakel in gewone parool, is bewys dat sy mediese parool ŉ klug was,” het Pieter Groenewald, woordvoerder vir die VF Plus, gesê. “Vir mediese parool moes hy terminaal siek gewees het, en indien hy nou genees is, moet omvattende inligting beskikbaar gestel word watter mediese behandeling hy ontvang het.” Groenewald het gesê dit is in teenstelling met Clive Derby-Lewis wat werklik siek is en aan kanker ly, maar nie mediese parool ontvang nie. “Hierdie aansoek van Shaik moet afgekeur word, anders sal dit net nog ŉ skandvlek op korrektiewe dienste se naam wees en mediese parool ŉ klug maak.” James Selfe, DA-woordvoerder oor korrektiewe dienste, het ook gesê minister Michael Masutha moet die aansoek afkeur, aangesien Shaik implisiet daarmee erken dat hy nie terminaal siek is nie. “Ons het destyds al vermoed dat Shaik nie vir mediese parool in aanmerking gekom het nie, maar dat hy voorkeurbehandeling ontvang het weens sy bande met die president,” het Selfe gesê. Selfe het ŉ beroep gedoen op Masutha om onmiddellik te ontken dat Shaik se aansoek goedgekeur sal word. “Indien die minister Shaik se aansoek goedkeur, sal die DA dit ernstig oorweeg om die besluit op hersiening te neem. Schabir Shaik het sy bed gemaak en hy moet daarin slaap.” Manelisi Wolela, woordvoerder van die departement, kon verlede week slegs aan Maroela Media bevestig dat die departement korrespondensie van Shaik se regsverteenwoordiger ontvang het, maar dat die inhoud daarvan nie in die stadium bekend gemaak kan word nie. “Volgens ons beleid kan ons nie gevangenes se persoonlike lewe of gesondheid in die media of enige ander openbare domein bespreek nie,” het Wolela gesê. Shaik is in Maart 2009 op mediese parool vrygelaat nadat hy twee jaar en vier maande van sy vonnis uitgedien het. Hy is in 2005 skuldig bevind aan twee aanklagte van korrupsie en een van bedrog. Hy is tot 15 jaar tronkstraf gevonnis. Shaik het in 2008 om presidensiële kwytskelding aansoek gedoen. Lees ook: Maroela onthul: Schabir Shaik wil parool wysig